Yen
Armata Qin, bine antrenată și motivată, echipată cu arme de precizie și condusă de un rege fără scrupule și ambițios constituia mașina perfectă de război. În 7 ani, Ying Zheng a cucerit 13 orașe din statul dușman Han și alte 20 de orașe din state rivale. Dar dacă dușmanii externi păreau ușor de biruit, în interiorul curții regale, dușmani nevăzuți doreau să îl distrugă. Istoria oficială atestă drept moment crucial majoratul lui Ying Zheng, la împlinirea vârstei de 20 de ani . Regina-mamă avea un nou favorit, marchizul Lao Ai , care îi făcuse reginei doi fii crescuți în secret și intenționa să îl pună pe tron pe unul dintre ei. Știind că descoperirea complotului său este o chestiune de timp, amantul reginei-mame, a făcut o încercare disperată de a dobândi puterea. El a furat pecețile regale, dobândind astfel autoritatea de a mobiliza trupe. Forțele districtuale, sub comanda lui Lao Ai au mărșăluit asupra palatului regal. Securitatea palatului era responsabilitatea primului ministru Lu Buwei care descoperise complotul și pregătise o capcană în care forțele lui Lao Ai s-au aruncat orbește. Complotul este dejucat și Lao Ai capturat și executat împreună cu întreaga sa familie . Prima amenințare la adresa domniei lui Ying Zheng a trecut și controlul dur a devenit tratamentul-standard aplicat tuturor, inclusiv familiei domnitoare. În răstimp de un an, Lu Buwei, căzut în dizgrație și izgonit de la palat, se va sinucide. În culisele palatului, propriul protejat al împăratului, Li Su, va fi eminența cenușie din spatele tronului. El pune la punct o ideologie totalitară, numai bună să fie impusă asupra unei Chine unificate . Până în 237 î.e.n., statul Qin a înglobat alte trei state chineze independente . Panica s-a răspândit în fața mașinii de război în marș. Statul Yen era următorul, nu întâmplător a trimis o misiune diplomatică la curtea Qin cu scopul de a îmbuna teribila forță. Trimișii aduceau daruri de pace regelui Ying Zheng, daruri chiar măgulitoare: o hartă a cuceririlor Qin și capul tăiat al unui general Qin care dezertase, semn că Yen nu va oferi azil dușmanilor acestui stat. Dar cei doi soli erau de fapt ucigași profesioniști care îndeplineau o misiune sinucigașă. Cu toată acuratețea planului, complotul a dat greș, regele Qin a reușit să se salveze numai prin propriile eforturi, apărându-se cu sabia, nimeni neîndrăznind să intervină fără porunca regelui, așa cum prevedea regulamentul curții.